CELEX: 62015TN0524
Language: hr
Date: 2015-09-07 00:00:00
Title: Predmet T-524/15: Tužba podnesena 7. rujna 2015. – NICO protiv Vijeća

9.11.2015   
            
            
               HR
            
            
               Službeni list Europske unije
            
            
               C 371/34
            
         Tužba podnesena 7. rujna 2015. – NICO protiv Vijeća
   (Predmet T-524/15)
   (2015/C 371/35)
   Jezik postupka: engleski
   
      Stranke
   
   
      Tužitelj: Naftiran Intertrade Co. (NICO) Sàrl (Pully, Švicarska) (zastupnici: J. Grayston, P. Gjørtler, G. Pandey, i D. Rovetta, odvjetnici)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               naloži Vijeću da, na temelju mjera upravljanja postupkom, objavi cjelovitu verziju Priloga I. Dokumentu 7228/14 EXT 1 od 23. siječnja 2015. koji se odnosi na „NAPOMENU O TOČKI I/A” Glavnog tajništva Vijeća Odboru stalnih predstavnika, kao i svaki drugi dokument koji se odnosi na tužitelja,
            
         
               —
            
            
               poništi odluku Vijeća sadržanu u dopisu od 26. lipnja 2015., upućenom tužiteljevim odvjetnicima, koja se odnosi na preispitivanje popisa utvrđenih osoba i subjekata navedenog u Prilogu II. Odluci 2010/413/ZVSP (1) o mjerama ograničavanja protiv Irana, kako je izmijenjena Odlukom Vijeća 2012/635/ZVSP od 15. listopada 2012., te u Prilogu IX. Uredbi (EU) br. 267/2012 (2) o mjerama ograničavanja protiv Irana, kako je provedena Provedbenom uredbom Vijeća (EU) br. 945/2012 od 15. listopada 2012., u dijelu u kojem se tom odlukom odbija brisanje tužitelja s popisa osoba i subjekata koji podliježu mjerama ograničavanja,
            
         
               —
            
            
               naloži Vijeću snošenje troškova postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe četiri tužbena razloga.
   
               1.
            
            
               Prvi tužbeni razlog, koji se odnosi na povredu prava na obranu i prava na saslušanje, povredu članka 41. Povelje o temeljnim pravima i povredu načela dobre uprave
               
                           —
                        
                        
                           Tužitelj je tijekom postupka preispitivanja upravo bio obaviješten da je Vijeće u odnosu na njega već donijelo negativnu odluku. Nije mu dana nikakva mogućnost da podnese komentare i pozove se na svoja prava na obranu. Umjesto toga, samo mu je određen rok za podnošenje komentara koje će Vijeće ispitati tek u posebnom budućem postupku brisanja s popisa u okviru administrativnog preispitivanja, odnosno daleko od toga da su uzeti u obzir prije donošenja odluke.
                        
                     
         
               2.
            
            
               Drugi tužbeni razlog, koji se odnosi na nedostatno obrazloženje
               
                           —
                        
                        
                           Odluka o preispitivanju ne sadržava odgovarajuće obrazloženje koje bi tužitelju omogućilo razumijevanje razloga odbijanja njegova administrativnog zahtjeva za brisanje s popisa.
                        
                     
         
               3.
            
            
               Treći tužbeni razlog, koji se odnosi na očitu pogrešku u ocjeni i povredu bitnih formalnopravnih i materijalnopravnih pretpostavki
               
                           —
                        
                        
                           Kako bi opravdalo spornu odluku, Vijeće se očito oslonilo na dokumente i dokaze vezane za prethodne stadije administrativnog postupka.
                        
                     
         
               4.
            
            
               Četvrti tužbeni razlog, koji se odnosi na povredu bitnih formalnopravnih i materijalnopravnih pretpostavki, povredu članka 41. Povelje o temeljnim pravima i nepostojanje ovlasti osobe koja je potpisala spornu odluku
               
                           —
                        
                        
                           Sporni dopis Vijeća od 26. lipnja 2015. koji sadržava odluku o nebrisanju s popisa sadržava formalne nedostatke. Takvi formalni nedostaci predmetnog akta također dovode do bitnih povreda tužiteljevih prava.
                        
                     
         
      (1)  Odluka Vijeća od 26. srpnja 2010. o mjerama ograničavanja protiv Irana i stavljanju izvan snage Zajedničkog stajališta 2007/140/ZVSP (SL 2010 L 195, str. 39.).
   
      (2)  Uredba Vijeća (EU) br. 267/2012 od 23. ožujka 2012. o mjerama ograničavanja protiv Irana i stavljanju izvan snage Uredbe (EU) br. 961/2010 (SL 2012 L 88, str. 1.).